Joensuun Kiekko-Pojat

Joensuun Kiekko-Pojat on alkujaan vuonna 1960 perustettu joensuulainen jääkiekkoseura, jonka edustusjoukkue pelaa Mestiksessä. JoKP:n kotipelit pelataan Joensuun Mehtimäellä PKS Areenalla. Joensuussa kaikkien ikäluokkien jääkiekkojunioreiden sekä naisten jääkiekkotoiminta on Juniori Jokipojat ry:n alaisuudessa.

Historia 

Joensuun ensimmäinen jääkiekon erikoisseura, Kiekko-Karhut, perustettiin marraskuussa 1953. Kun vuonna 1960 Kiekko-Karhujen sekä jääpalloseurana paremmin tunnetun Joensuun Maila-Poikien jääkiekkoilijat yhdistyivät, syntyi uusi seura, Joensuun Kiekko-Pojat eli JoKP. Uutta seuraa kutsuttiin kansan keskuudessa alusta lähtien lempinimellä Jokipojat. 1960-luvun pelikausina Suomen sarjan itälohkossa pelannut joukkue pääsi kolme kertaa pelaamaan Mestaruussarjan karsintasarjaan, mutta nousu ylemmälle sarjatasolle jäi vielä toteutumatta. 

1970-luvun alussa jääkiekkoseurat yhdistivät voimiaan Joensuussa. Vahvistunut Kiekko-Pojat nousi Suomen sarjan itälohkosta Mestaruussarjaan keväällä 1971. Kausi pääsarjassa oli kuitenkin vaikea, ja seuraavaksi kaudeksi JoKP putosi takaisin Suomen sarjaan. Kaudella 1975–1976 JoKP pääsi ensimmäisen kerran pelaamaan 1. divisioonaan, joka SM-liigan perustamisen jälkeen oli jääkiekkoliiton uusi ylin sarjataso. Yhden ”divarikauden” jälkeen 1970-luvun loppuvuosina JoKP jatkoi pelejään II-divisioonan itälohkossa (entinen Suomen sarja). 1980-luvun alussa JoKP onnistui sarjanousussa ja vakiinnuttamaan paikkansa 1. divisioonan joukkueena.   

Vuonna 1982 valmistuneen jäähallin myötä Joensuuhun syntyi jääkiekkobuumi, joka kantoi keväällä 1983 aina liigakarsintoihin saakka Oulun Kärppiä vastaan. Kokeneen valmentajan Kaj Rosvallin luotsaama Joensuun Kiekko-Pojat jäi silloin niukasti otteluvoiton päähän SM-liigapaikasta. Muutamien divarivuosien jälkeen valmentaja Tapani Hämäläisen johdolla JoKP lopulta onnistui nousemaan SM-liigaan voitettuaan karsinnoissa Porin Ässät keväällä 1989. JoKP pelasi SM-liigassa kausilla 1989–1990 ja 1991–1992, mutta pysyvää liigajoukkuetta Joensuuhun ei kyetty luomaan. Liigakiekkoiluun satsatut suuret summat eivät tuoneet menestystä, vaan aiheuttivat Kiekko-Poikien konkurssin. Vararikon jälkeen Joensuun Kiekko-Pojat siirsi ­kaiken jääkiekkotoimintansa sisarseura Kiekko-Karhuille, millä nimellä se 1990-luvulla pelasi 1. divisioonaa. Vuonna 1998 Kiekko-Karhut vaihtoi nimensä Jokipojiksi.

2000-luvun alkupuolella Jokipojat pelasi Suomi-sarjassa kolme kautta, kunnes keväällä 2004 joukkue nousi takaisin toiseksi korkeimmalle sarjatasolle Mestikseen. Siellä Jokipojat nousi vähitellen kohti kärkeä. Vuosina 2005–2008 Jokipojat oli mukana pudotuspeleissä, mutta jokaisella kerralla putosi jatkosta jo puolivälierävaiheessa. Keväällä 2009 Jokipojat ylsi Mestiksen finaaleihin, mutta hävisi loppuottelusarjan Vaasan Sportille. Seuraavalla kaudella 2009–2010 Jarno Pikkaraisen valmentama Jokipojat voitti Mestiksen mestaruuden häviämättä pudotuspeleissä otteluakaan. Ratkaisevassa finaaliottelussa se voitti Jyväskylän D Teamin kotonaan maalein 6–3. Kauden päätteeksi Jokipojat pääsi vielä pelaamaan SM-liigan Tampereen Ilvestä vastaan liigakarsintoja, joissa rutinoitunut liigajoukkue oli kuitenkin parempi otteluvoitoin 4–1.

Vuosina 2011–2014 Jokipoikia valmensi Mikko Haapakoski, joka siirtyi Joensuuhun hakemaan nostetta valmentajanuralleen. Haapakosken kolmen valmennuskauden aikana Jokipojat saavutti toisen, neljännen ja kuudennen sijan Mestiksessä. Haapakosken aikakauden jälkeen Jokipojat jäi talousongelmiensa vuoksi ilman Mestis-lisenssiä kesällä 2014. Seura sai kuitenkin taustansa melko nopeasti kuntoon ja nousi yhden Suomi-sarjakauden jälkeen takaisin Mestikseen. Uuden tulemisensa jälkeisellä Mestis-kaudella 2015–2016 Jokipojat sijoittui kolmanneksi. Pronssiottelussa Jokipojat voitti KeuPa HT:n maalein 4–3.

Vuonna 2020 kaksi joensuulaista seuraa, Jokipojat ja Karjalan Kopla, yhdistivät toimintojaan ja samalla uudet omistajat palauttivat seuran nimeksi Joensuun Kiekko-Pojat.

Tunnukset

Peliasu 
Kotiotteluissa Kiekko-Poikien paidan pääväri on punainen ja apuväreinä ovat musta ja valkoinen. Vierasotteluissa paidan pääväri on valkoinen. Peliasun housut ovat mustat, kypärä valkoinen ja sukat samanväriset kuin käytettävä paita.

Graafiset tunnukset ja logot 
Joensuun Kiekko-Pojat otti ns. "vaakunalogon" käyttöön syksystä 1962 alkaen ja sitä nähtiin pelikaukaloissa kevääseen 1994 saakka. Tunnus otettiin uudelleen käyttöön vuonna 2020. Tunnus muistuttaa Joensuun kaupungin vaakunaa virtaavan Pielisjoen ja Karjalan värien (punainen, musta) osalta. Tunnuksen alareunassa lukee "Joensuu". Tunnusta kehystää sivuilla olevat jääkiekkomailat ja sen yläosassa on kuvattuna kaulaliina, jossa lukee "Kiekko-Pojat".

Vuosina 2007–2020 Jokipoikien tunnus oli petoa muistuttava eläin, "Ärjy", jolla on piikkipanta kaulassaan. Jokipoikien mukaan mainostoimisto Fabrikin vuonna 2007 suunnitteleman petotunnuksen mallina ei ollut susi, vaan lopputulos on pikemminkin ärtyisä terrieri, jonka suonissa ajatellaan virtaavan myös suden verta. Jokipoikien valmentajana vuosina 2006-2008 toiminut Jami Kauppi kehitti tunnuksen taustalle tarinan, jonka mukaan Ärjy, terrierin ja suden risteytys, karkasi Kiihtelysvaarasta omistajaltaan ja päätyi Jokipoikien pukukoppiin maskotiksi.Junioriseura Juniori-Jokipojat ry käyttää edelleen Ärjy-tunnusta.

Vuosina 1998-2007 käytetyssä tunnuksessa on hallitsevana teksti "Jokipojat" sekä sen alapuolella kuvattuna kiekko ja maila toisiaan leikkaavien sinisen ja punaisen puoliympyrän sisällä. Tunnuksesta voi myös erottaa valkoisella pienikokoisen jääkiekkoilijan hahmon.

Vuosina 1994-1998 Kiekko-Karhujen käyttämässä logossa on keskiössä murisevan Karhun hahmo. Tunnuksen yläosassa on kaulaliina, jossa lukee "Kiekko-Karhut".

Musiikki 
Joensuun Kiekko-Poikien maalilauluna on ollut vuodesta 2020 alkaen Armin van Buurenin "Blah, Blah, Blah."

Voitto-ottelun jälkeen JoKP:n kotiotteluissa soitetaan perinteistä kannatuslaulua ”Jokipo maaleja”. Laulua soitettiin JoKP:n otteluissa ensimmäisen kerran SM-liigakaudella 1989-90. Laulun on säveltänyt ja sovittanut joensuulainen opettaja-muusikko Pertti "Pepe" Nissisen (1949-2016), sanoittanut Nissinen ja Ilkka Korjus ja sen esittää "Pepe-group" (laulu Nissinen, koskettimet Korjus, kitara Risto Riikonen, basso Matti Pesonen, rummut Risto Honkanen). Jokipo maaleja oli Jokipoikien maalilauluna vuoteen 2020 saakka. Vuonna 2004 rockmuusikoiden muodostama kokoonpano "The Mehtimäkeläiset" teki Nissisen laulusta uuden, hard rock -tyylisen version, jonka laulaa Ville Härkönen.

Kotihalli 

Mehtimäen jäähalli, PKS Areena, Joensuu
 Rakennettu 1982, arkkitehti Geórgios Fasoulás
Jäähallin ensimmäinen virallinen ottelu JoKP–Sport 7.10.1982 (6–2), Yleisöä 3350.
 Markkinointinimi 29.11.2017 alkaen PKS Areena yhteistyökumppanin Pohjois-Karjalan Sähkö Oy:n mukaan. Syksyllä 2019 on sovittu jäähallin jatkavan PKS-areenan nimellä ainakin vuoteen 2022 saakka.
 Kapasiteetti 4026
 Samassa jäähallikeskuksessa on vuonna 1982 rakennetun kilpahallin lisäksi myös 2 harjoitusjäähallia (valmistuneet 2002 ja 2019)

Tunnettuja pelaajia

Seurassa pelanneet NHL- ja WHA-pelaajat 

 Pavel Brendl
 Jon Fontas
 Markku Kyllönen
 Lauri Mononen
 Saku Mäenalanen
 Markus Nutivaara

 Seppo Repo
 Juuso Riikola (vain juniorina)
 Alexander Salák
 Luke Sellars
 Miloš Tarant
 Urho Vaakanainen (vain juniorina)

Jäädytetyt numerot 
 #1 Tapio Pohtinen (13.2.2010)
 #9 Hannu Kapanen (5.3.2008)
 #15 Lauri Mononen (3.1.1993)
 #25 Markku Kyllönen (14.2.2012)

Saavutukset
 Mestis kultaa: 2009-10
 Mestis hopeaa: 2008-09, 2011-12
Mestis pronssi: 2015-16
I-divisioona voitto: 1988-89, 1990-91, 1992-93, 1996-97 (Kiekko-Karhut)
Nousu I-divisioonasta SM-liigaan: 1989, 1991
Suomensarja voitto: 1971
Nousu Suomensarjasta SM-sarjaan: 1971
 Suomi-sarja voitto: 2014-15
Nousu lisenssimenettelyn kautta Suomi-sarjasta Mestikseen: 2015
Karsintasarjan voitto ja nousu II-divisioonasta I-divisioonaan: 1980, 1995
Karsintasarjan toinen sija ja nousu Suomi-sarjasta Mestikseen: 2004
II-divisioona voitto: 1977

I-divisioonassa/Mestiksessä palkitut

Päävalmentajat ja puheenjohtajat

Päävalmentajat vuodesta 1965

Seuran puheenjohtajat vuodesta 1960

Nykyinen joukkue, valmennus ja henkilökunta

Nykyisen joukkueen pelaajat 
Nykyisen joukkueen ajantasaiset tiedot löytyvät Kiekko-Poikien verkkosivuilta sekä Elite Hockey Prospects -tilastopalvelun JoKP:tä koskevalta alasivulta.

Muokkaa kokoonpanoa

Seuran valmentajat ja henkilökunta 
(Seuran verkkosivujen mukaan, tilanne 26.9.2022)

Lähteet

Viitteet

Aiheesta muualla 
Joensuun Kiekko-Poikien kotisivut
Juniori Jokipoikien kotisivut
Joensuulainen jääkiekon faniyhdistys Susirajan Punamustat ry
Jatkoajan JoKP-keskusteluosasto
Elite Hockey Prospectsin tilastosivu Joensuun Kiekko-Pojista

Seulonnan keskeiset artikkelit